Бжьыхьэм усэ къыпощэщ
Мы махуэхэм илъэсибгъу ирикъуащ «Гъэм и теплъэ-гъуэхэр» фIэщыгъэм щIэту «Жан» литературэ хасэм къызэригъэпэщ усэ пшыхьхэм зэрырагъажьэрэ.
Адыгэбзэм и курыхым и къигъэхъуапIэ усэ къыхэщыпыкIахэмрэ лъэпкъ пшыналъэ дахэмрэ щыIуа пшыхь 40-м щIигъу хасэм къызэригъэпэщати, дэтхэнэри гукъинэж пщыхъуу, щIэщыгъуэу ирагъэкIуэкIащ. Литературэм цIыху гъащIэм увыпIэ хэха нобэми зэрыщиубыдым и щыхьэтщ а зэхыхьэ дахэхэр. Актёрхэр, школакIуэхэр, журналистхэр, тхакIуэхэр, уэрэджыIакIуэхэр — цIыху куэд дыдэ проектым къыхишащ Iуэхум и жэрдэмщIакIуэ Къаныкъуэ Заринэ. Псом ящхьэращи, абы хузэфIэкIащ усэ къеджэным и мызакъуэу, усэм щIэдэIуным хэлъ IэфIагъыр цIыхухэм зыхригъэщIэн. Щыхьэту урикъунщ а пшыхьхэм ягъуэта пщIэмрэ ар щыщыIэнур куэдым къахуэмыгъэсу зэрежьэмрэ.
Жэпуэгъуэм и 29-м проектыр илъэсибгъу зэрырикъур щагъэлъэпIащ Сэралъп Мадинэ и Артцентрым. Профсоюзхэм я щэнхабзэ уардэунэм и режиссёр Гумэ Маринэ пшыхьыр къызэIуиха иужькIэ Iуэхур зэрырагъэжьам, абы игъуэта зыужьыныгъэм кIэщIу тепсэлъыхьащ.
«Горянка» газетым и редактор нэхъыщхьэ, тхакIуэ Къаныкъуэ Заринэ къыщыпсалъэм къыхигъэщащ къыщалъхуа махуэри, дунейм щехыжари бжьыхьэу ирихьэлIа IутIыж Борис хуэгъэпса Iыхьи пшыхьым зэрыхэтынур. ЩоджэнцIыкIу Алий и цIэр зезыхьэ Къэбэрдей къэрал драмэ театрым и артистхэу Хьэмырзэ Ахьмэдрэ КIэхума-хуэ ФатIимэрэ IутIыжым и IэдакъэщIэкIхэм зэпадзыжу къеджащ. Псом хуэмыдэу къызэхуэсахэм ягу ирихьащ «УпщIэрейрэ къэщIэрейрэ» гушыIэ теплъэгъуэр.
Езауэ Мадинэ, Джэду Сэкинат, Лъостэн Марьянэ, Дзэгъащтэ Азэмэт, Щомахуэ Залинэ, Гугъуэт Заремэ, МахуэлI Мадинэ, Мамхэгъ Линэ, Урыс Миланэ, Мэкъуауэ Кристинэ, Жэрыщты Залинэ, Темыркъан Даринэ сымэ пшыхьым къыщеджащ Нало Заур, Бемырзэ Мухьэдин, Ацкъан Руслан, Бещтокъуэ Хьэбас, МахуэлI Нэрзан, Бемырзэ Зураб, Жамбэч Рабия, Гугъуэт Заремэ сымэ я IэдакъэщIэкIхэм. «Гъэм и теплъэгъуэхэм» я ныбжьэгъу пэжхэу, усыгъэр фIыуэ ялъагъуу къэтэдж ныбжьыщIэ цIыкIухэу Къэшэж Беслъэнрэ Нэчо Астемыррэ «Адыгэ унэм» къыбгъэдэкIыу лъэпкъ джанэ зырызкIэ ягъэфIащ. КъищынэмыщIауи, абы щагъэлъэпIащ «Жан» хасэм Интернетым щиIэ напэкIуэцIым щригъэкIуэкIа зэпеуэхэм къащыхэжаныкIахэри.
Пасэм адыгэхэм бжьыхьэм иращIэкIыу щыта тхьэлъэIухэри гулъытэншэ щащIакъым пшыхьым. Тхьэшхуэгухьэж, Созэрэщ гуфIэгъуэ дауэдапщэхэм къызэхуэсахэм яхутепсэлъыхьащ КъБР-м и радиом и лэжьакIуэ Дзэгъащтэ Азэмэт.
Композитор гъуэзэджэ, КъБР-м и Къэрал саугъэтым и лауреат ХьэIупэ ДжэбрэIил и IэдакъэщIэкI усэщIэхэм зэIущIэм кърихьэлIахэр щIигъэдэIуащ.
Пшынауэ цIэрыIуэхэу Шэрыб Валерэ, Лыджыдэ Алий, Ахмедагаев Мусабег, Малкаров Мурат сымэ гум дыхьэу ягъэзэщIа макъамэ дахэхэр гуIэфIтещIэж ящыхъуащ къызэхуэсахэм.
Тэрчокъуэ Дисэ.
